**Predkladacia správa**

„Návrh zákona o alternatívnom riešení spotrebiteľských sporov a o zmene a doplnení niektorých zákonov“ (ďalej len „návrh zákona“) predkladá Ministerstvo hospodárstva SR na základe uznesenia vlády SR č. 566 z 26. septembra 2013 k návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc.

Predloženým návrhom zákona sa v plnej miere transponuje smernica Európskeho parlamentu a Rady 2013/11/EÚ z 21. mája 2013 o alternatívnom riešení spotrebiteľských sporov, ktorou sa mení nariadenie (ES) č. 2006/2004 a smernica 2009/22/ES (smernica o alternatívnom riešení spotrebiteľských sporov) (ďalej len „smernica“) a implementuje sa nariadenie Európskeho parlamentu a Rady (EÚ) č. 524/2013 z 21. mája 2013 o riešení spotrebiteľských sporov online, ktorým sa mení nariadenie (ES) č. 2006/2004 a smernica 2009/22/ES (nariadenie o riešení spotrebiteľských sporov online) (ďalej len „nariadenie“).

Všeobecným účelom návrhu zákona je zabezpečiť vysokú úroveň ochrany spotrebiteľov a zároveň prispieť k riadnemu fungovaniu vnútorného trhu tým, že sa zabezpečí, aby sa spotrebitelia v prípade sporu s predávajúcim vyplývajúcim zo spotrebiteľskej zmluvy alebo súvisiacim so spotrebiteľskou zmluvou mohli obrátiť na subjekt alternatívneho riešenia sporov, ktorý bude vykonávať nezávislé, nestranné, transparentné, účinné, rýchle a spravodlivé postupy alternatívneho riešenia spotrebiteľských sporov.

Návrhom zákona sa tiež ustanovujú požiadavky na zápis právnickej osoby do zoznamu subjektov alternatívneho riešenia sporov, práva a povinnosti subjektov alternatívneho riešenia sporov, fyzickej osoby poverenej alternatívnym riešením sporov a účastníkov alternatívneho riešenia sporu.

V dôsledku prijatia návrhu zákona sa doplní v súčasnosti platná právna úprava v tejto oblasti.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná.

Predkladaný návrh zákona bude mať negatívny vplyv na rozpočet verejnej správy, a to z dôvodu, že v zmysle smernice musia členské štáty vytvoriť systém, v ktorom sa každý spotrebiteľ bude môcť so svojimi spormi obrátiť na subjekt alternatívneho riešenia sporov. Návrh zákona bude mať tiež vplyvy na podnikateľské prostredie, pozitívne sociálne vplyvy a pozitívne vplyvy na informatizáciu spoločnosti. Vplyvy na životné prostredie sa nepredpokladajú.

Materiál sa na rokovanie vlády SR predkladá s rozporom s Ministerstvom financií SR (rozpor sa týka otázky viazania počtu zamestnancov a osobných výdavkov kapitoly MS SR, ako aj zvýšenia výdavkov o 12 000 eur na zabezpečenie výpočtovej techniky), Úradom pre reguláciu elektronických komunikácií a poštových služieb (rozpor sa týka navýšenia počtu pracovníkov a finančných prostriedkov) a Úradom pre reguláciu sieťových odvetví (rozpor sa týka navýšenia počtu pracovníkov a finančných prostriedkov ÚRSO a požiadavky ÚRSO, aby v oblasti týkajúcej sa energetiky boli príslušné ustanovenia o alternatívnom riešení sporov z predkladaného zákona celé premietnuté do zákona č. 250/2012 Z. z. o regulácii v sieťových odvetviach v znení neskorších predpisov).

Materiál sa predkladá na zasadnutie Legislatívnej rady vlády SR v novom znení po tom, čo bolo jeho prejednávanie 19. mája 2015 prerušené. Pripomienky Legislatívnej rady vlády SR sú do textu predloženého materiálu zapracované.